लखनऊ। उत्तर प्रदेश में उपचुनाव के आज नतीजे आएंगे, हालांकि प्रदेश की सिर्फ दो सीटों पर ही उपचुनाव हुआ था, लेकिन इस चुनाव को 2019 के लोकसभा चुनाव से पहले का सेमीफाइनल माना जा रहा है। यह उपचुनाव इसलिए भी बेहद खास हैं क्योंकि उत्तर प्रदेश में एक तरफ जहां भाजपा ने 2014 के लोकसभा चुनाव में ना सिर्फ बंपर जीत दर्ज की थी, बल्कि पिछले वर्ष हुए विधानसभा चुनाव में भी पार्टी ने प्रचंड जीत दर्ज करके सबको चौंका दिया था। लिहाजा इस उपचुनाव के नतीजों को भाजपा की लोकप्रियता के पैमाने के तौर पर देखा जा रहा है। इस चुनाव के नतीजे इस बात को निर्धारित करेंगे कि आने वाले समय में प्रदेश और देश की सियासत का रुख क्या होगा।